Ego Ebrardus archidiaconus Barrensis, notum facio omnibus presentes litteras inspecturis quod Hugo, miles, de Lyngnol, et Josbertus et Gaufridus, filii ejus, in presentia mea constituti dederunt in perpetuam elemosinam ecclesie Castellionis dimidiam partem omnium bonorum et proventuum quam habebat in villa de Peisson, et in finagio ejusdem ville, et etiam dimidiam partem vinee quam habebant apud Peisson in quocumque territorio sita fuerit, pacificatis omnibus discordiis et querelis inter ipsos antea versatis. Pacificatum etiam fuit de omnibus dampnis hinc inde illatis. Hujus vero elemosine donationem tam dictus H. miles quam filii ejus J. et G. fide interposita tenere et firmiter observare promiserunt. Debent etiam legitimam garantiam portare, et dictam elemosinam in presentia domini episcopi Lingonensis et domine ducisse Burgundie recognoscere. In cujus rei testimonium, ad petitionem partium presentem scriptum sigillavi. Actum anno Domini M°CC°XXIII° mense januario.